Opfindere, makers og hackers. Kært barn har mange navne.

Fælles for dem alle er, at de beskriver den lyst, kreativitet og iderigdom, som kan være med til at omdanne almindelige hverdagsgenstande til helt nye, brugbare produkter.

I denne weekend bliver 'Ole Opfinder-kulturen' hyldet i Dokk1 i Aarhus, som danner rammen om Aarhus Mini Maker Faire.

Her kan både børn som voksne prøve at programmere robotter og bruge en laserskærer til at lave svævefly.

- Vi tager ting, der allerede har en funktion, skiller dem ad og sætter dem sammen på en ny måde, forklarer Jens Schou Rønnow Pedersen fra organisationen Open Space Aarhus, der arbejder for at skabe rum til 'hackere', som arbejder med åben teknologi i Aarhus.

Hverdags-hackere

Fænomenet 'making' eller 'hacking' er blandt andet kendt fra siden IKEA Hackers, hvor kunder hos den svenske varehuskæde lægger billeder op af deres modificerede kommoder, lamper og galleryhylder.

En legetøjsbil og en lampe kan blive til en ny slags lampe og en bøjle til et smykkestativ, og sådan fortsætter det.

- I Danmark har 'hacker' en lidt negativ klang, siger Jens Schou Rønnow Pedersen og fortæller, at i denne slags hacker-kultur er ordet hacker derimod meget positivt ment.

Jens Schou Rønnow fra Open Space Aarhus har blandt andet være til at lave et gammelt lysskilt fra en aarhusiansk bybus om til et nyt skilt, der kan skrive alle slags tekster med hjælp fra lidt programmering og ny teknologi.

Du kan se mere fra to dages-festivalen Aarhus Mini Maker Faire i tv-indslaget øverst i artiklen, der begynder med en robot, som danser Gangnam Style.